和叔宜弟  其一
作者：彭汝礪
朝代：宋

paragraphs: 悠悠白雲飛，戚戚感我情。
白雲行四方，顧我豈憚行。
投袂起番水，荷擔指宜城。
所懷再踰秋，計以頃刻成。
遠裝有書帙，貧囊無金籯。
馬羸半徒步，僕瘦復兼程。
天寒雪頻飛，山阻路少平。
林端虎豹跡，驛後豺狼聲。
我行有所懷，雖壯如孩嬰。
入門旅愁破，侍席春風生。
丁寧道懷感，惻怛一坐傾。
我今授汝記，汝當以孝名。
孝能事其親，榮亦及乃兄。
乃兄久衰矣，山川倦遐征。
歸與治爾田，我歸耦而耕。